钦定古今图书集成/明伦汇编/官常典/第618卷 > 游日章
## 钦定古今图书集成/明伦汇编/官常典/第618卷 > 游日章

按《广东通志》：“日章号东荆，福建莆田人。嘉靖己未进
士。万历三年，知廉州。端介自持，宽仁接物，剖疑义以
示诸士，刊《家礼》以颁下民。岁大旱，尝步祷三日雨应
时，至岁则大丰。自题其柱曰：‘天牧有心留寸土，良民
何事入公门’。其爱民之情见乎辞类此。至民有毙监
司杖下者，长吏不敢言，章独争之，多所存活。又捐俸”
造永济桥，廉甚利之。及没，俸馀不足以资舆榇，民相
与尸而祝焉。后四十载，子参政伯槐以兵备镇，廉若
家人。父子举旧政，益阐而光大之，人益思章而喜其
昌后之报云。